INDOKOLÁS

1. A JAVASLAT HÁTTERE

• A javaslat indokai és céljai

A 216/2013/EU rendelet (a továbbiakban: a rendelet) értelmében az Európai Unió Hivatalos Lapját elektronikus formában teszik közzé[[1]](#footnote-1).

A Hivatalos Lap hitelességének biztosítása érdekében az elektronikus közzétételt a 910/2014/EU rendeletnek megfelelően minősített elektronikus aláírással vagy minősített elektronikus bélyegzővel kell ellátni[[2]](#footnote-2).

A Hivatalos Lap elektronikus kiadásának hitelessége, sértetlensége és megmásíthatatlansága különböző, összehasonlítható biztonsági garanciákat nyújtó szervezeti és technikai eszközökkel garantálható. Ezek az eszközök idővel változhatnak. Annak érdekében, hogy ne legyen szükség a rendelet módosítására minden egyes új módszer vagy technológia esetén, illetve a technikai részletek megváltoztatásakor, javasoljuk a rendelet szövegének általánosabb módon történő átfogalmazását. A nemzeti közlönyeik közzétételére vonatkozó francia és luxemburgi szabályok szolgáltak mintául. Az átláthatóság érdekében az EUR-Lex weboldalon olvasható a hitelességet biztosító rendszer leírása, ami lehetővé teszi a polgárok számára, hogy könnyen ellenőrizzék a Hivatalos Lap elektronikus kiadásának hitelességét.

Annak ellenére, hogy a Hivatalos Lap elvileg megmásíthatatlan, előfordulnak olyan helyzetek, amikor a közzétételt követően bizonyos információkat el kell távolítani a Hivatalos Lapból. Az eltávolításra az uniós adatvédelmi jogszabályok alkalmazásával vagy az Európai Unió Bírósága eljárási szabályzatának megfelelően elfogadott határozatai alapján kerül sor[[3]](#footnote-3). A jogbiztonság érdekében szabályozni kell a hitelességre vonatkozó szabályokba való beavatkozást. A javasolt módosítás nem változtat azon a gyakorlaton, hogy a Hivatalos Lap kiadásának eredeti változatát – amelyre az eltávolítás vonatkozik – a folyamatban nem változtatják meg, és azt a Kiadóhivatal archívumában korlátlan ideig megőrzik.

A rendelet szerint kizárólag az elektronikus formában közzétett Hivatalos Lap hiteles és vált ki joghatást. Ez alól a szabály alól csak egy kivétel van:[[4]](#footnote-4) azok a helyzetek, amikor a Hivatalos Lap közzététele a Kiadóhivatal informatikai rendszerének előre nem látható és kivételes zavara miatt nem lehetséges. Ezekben az esetekben kizárólag a Hivatalos Lap nyomtatott kiadása hiteles és vált ki joghatást. Amint a Kiadóhivatal informatikai rendszere helyreállt, a nyilvánosság számára az EUR-Lex weboldalon elérhetővé kell tenni a nyomtatott kiadás megfelelő elektronikus változatát. Ez az elektronikus kiadás kizárólag tájékoztatási célokat szolgál.

A Kiadóhivatal olyan rendkívüli intézkedéseket vezetett be, amelyek minimálisra csökkentik annak kockázatát, hogy a Hivatalos Lap elektronikus kiadását nem lehet közzétenni és elérhetővé tenni az EUR-Lex weboldalon. Azokban a rendkívül csekély valószínűségű helyzetekben, amikor az összes intézkedés ellenére ez a kockázat bekövetkezik, az előnyben részesítendő tartalékmegoldás a Hivatalos Lap nyomtatott vagy elektronikus formában való megjelenítése a Kiadóhivatal helyiségeiben (például offline számítógépen tárolva), attól függően, hogy egy konkrét helyzetben melyik megoldás megvalósítható. A rendeletet ezért ennek megfelelően kell módosítani.

A Hivatalos Lap hiteles elektronikus kiadásának bevezetése egyszerűsítette az uniós joghoz való hozzáférést és növelte a jogbiztonságot. Ugyanezen logika alapján törekedni kell arra, hogy a polgárok a lehető legnagyobb mértékben támaszkodhassanak a Hivatalos Lapnak az EUR-Lex weboldalon közzétett változatára. Ezért javasoljuk, hogy az EUR-Lex weboldalon az informatikai rendszerek zavarát követően a nyilvánosság számára elérhetővé tett elektronikus kiadás váljon hiteles kiadássá attól a pillanattól kezdve, hogy elérhetővé válik. A jogbiztonság megköveteli, hogy ettől az időponttól kezdve a korábbi (nyomtatott vagy elektronikus) kiadás ne legyen hiteles.

Végül a rendelet hatálybalépése óta a rendelet 3. cikke értelmében a Hivatalos Lapnak csak három kiadását tették közzé hiteles nyomtatott kiadás formájában.[[5]](#footnote-5) A fent kifejtett indokolással összhangban és a koherencia biztosítása érdekében helyénvaló e nyomtatott kiadások megfelelő elektronikus kiadásának hiteles jelleget és joghatást biztosítani. Ezek a kiadások ugyanazokon a hitelesített fájlokon alapulnak, mint a nyomtatott változatok, és a papíralapú kiadások közzététele után azonnal a nyilvánosság számára elérhetővé tették ezeket az EUR-Lex weboldalon. Ezért az e tekintetben javasolt rendelkezés nem kérdőjelezi meg a jogbiztonságot.

• Összhang a szabályozási terület jelenlegi rendelkezéseivel

A javasolt módosítás a Hivatalos Lap hitelesítése tekintetében kiegészíti a belső piacon történő elektronikus tranzakciókhoz kapcsolódó elektronikus azonosításról és bizalmi szolgáltatásokról szóló 910/2014/EU rendelet által bevezetett lehetőséget a dokumentumok elektronikus aláírással vagy bélyegzővel történő hitelesítésére. Kiegészíti továbbá a személyes adatok védelmére vonatkozó hatályos uniós szabályokat.

• Összhang az Unió egyéb szakpolitikáival

Nem alkalmazandó

2. JOGALAP, SZUBSZIDIARITÁS ÉS ARÁNYOSSÁG

• Jogalap

A rendeletjavaslat az EUMSZ 352. cikkén alapul. Ez a 216/2013/EU rendelet és az azt módosító (EU) 2018/2056 rendelet jogalapja. A Bizottság javaslatot tett a 216/2013/EK rendelet második módosítására, amelynek azonos jogalappal kell rendelkeznie.

• Szubszidiaritás (nem kizárólagos hatáskör esetén)

Nem alkalmazandó

• Arányosság

A javaslat célja, hogy egyszerűsítse a Hivatalos Lap közzétételét és a polgárok ahhoz való hozzáférését. A javaslat általánosabb megfogalmazása lehetővé teszi a Hivatalos Lap új technológiai eszközökkel történő hitelesítését anélkül, hogy további módosításokra lenne szükség. A javaslat összeegyezteti a bizonyos információknak a Hivatalos Lapból való eltávolítására vonatkozó kötelezettséget a megmásíthatatlanság elvével, és biztosítja az informatikai rendszerek zavarát követően közzétett elektronikus kiadványok hitelességét. E cél eléréséhez a javasolt módosításokra van szükség.

• A jogi aktus típusának megválasztása

Nem alkalmazandó

3. AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

• A jelenleg hatályban lévő jogszabályok utólagos értékelése / célravezetőségi vizsgálata

Nem alkalmazandó

• Az érdekelt felekkel folytatott konzultációk

A javaslattervezetet a Kiadóhivatal igazgatási bizottságának 2019. október 18-i ülésén, valamint az intézményközi lex-munkacsoport (Groupe Interinstitutionnel Lex, GIL) 2019. október 15-i ülésén terjesztették az intézmények elé.

• Szakértői vélemények beszerzése és felhasználása

Nem alkalmazandó

• Hatásvizsgálat

Mivel a módosítások kisebb mértékűek, hatásvizsgálatra nem került sor.

• Célravezető szabályozás és egyszerűsítés

A Hivatalos Lapnak a hitelességet biztosító feltételeknek megfelelő közzététele semmilyen módon nem változtatja meg a jelenlegi technológiai lehetőségeket. A javasolt módosítás olyan egyértelmű szabályokat vezet be, amelyek összeegyeztetik a Hivatalos Lap megmásíthatatlanságának követelményét a személyes adatok védelmére vonatkozó uniós jogszabályokból, illetve az Európai Unió Bíróságának bizonyos nyilvános információk eltávolítására vonatkozó határozataiból eredő kötelezettségekkel. A Hivatalos Laphoz való hozzáférés egyszerűsítése annak biztosításával érhető el, hogy amennyiben rendelkezésre áll, csak az EUR-Lex weboldalon közzétett elektronikus kiadás hiteles és vált ki joghatást. Az egyszerűsítéshez az a rendelkezés is hozzájárul, amely a Hivatalos Lap néhány hiteles nyomtatott kiadásának a 216/2013/EU rendelet hatálybalépését követően közzétett elektronikus kiadását kizárólagos hitelességi státusszal ruházza fel.

• Alapjogok

Nem alkalmazandó

4. KÖLTSÉGVETÉSI VONZATOK

A javaslat nincs hatással a költségvetésre.

5. EGYÉB ELEMEK

• Végrehajtási tervek, valamint a nyomon követés, az értékelés és a jelentéstétel szabályai

A végrehajtást a hatálybalépéstől tervezik.

• Magyarázó dokumentumok (irányelvek esetén)

Nem alkalmazandó

• A javaslat egyes rendelkezéseinek részletes magyarázata

Nem alkalmazandó

2020/0126 (APP)

Javaslat

A TANÁCS RENDELETE

az Európai Unió Hivatalos Lapjának elektronikus közzétételéről szóló 216/2013/EU tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 352. cikkére,

tekintettel az Európai Bizottság javaslatára,

a jogalkotási aktus tervezete nemzeti parlamenteknek való megküldését követően,

tekintettel az Európai Parlament egyetértésére,

különleges jogalkotási eljárás keretében,

mivel:

(1) A 216/2013/EU tanácsi rendelet ([[6]](#footnote-6)) előírja, hogy az Európai Unió Hivatalos Lapjának elektronikus formában közzétett változatát (a továbbiakban: a Hivatalos Lap elektronikus kiadása) a 910/2014/EU európai parlamenti és tanácsi rendeletben ([[7]](#footnote-7))meghatározott minősített elektronikus aláírással vagy minősített elektronikus bélyegzővel kell ellátni. A 216/2013/EU rendelet azt a kötelezettséget is előírja, hogy az elektronikus aláírás vagy az elektronikus bélyegző minősített tanúsítványait és azok megújításait az EUR-Lex weboldalon közzé kell tenni, hogy a nyilvánosság ellenőrizhesse a Hivatalos Lap elektronikus kiadásának hitelességét.

(2) A Hivatalos Lap elektronikus kiadásának hitelessége, sértetlensége és megmásíthatatlansága többféle technikai eszközzel biztosítható, amennyiben azok a 910/2014/EU rendeletben meghatározott minősített elektronikus aláírás vagy minősített elektronikus bélyegző által nyújtott garanciákhoz hasonló garanciákat nyújtanak, ideértve a jövőbeli innovatív megoldásokat és technológiákat is. El kell kerülni azt, hogy a 216/2013/EU rendeletet minden olyan esetben módosítani kelljen, amikor új megoldást vagy technológiát kell alkalmazni, vagy amikor az azokat szabályozó jogi keret módosul.

(3) Olyan egyértelmű szabályokat kell megállapítani, amelyek összeegyeztetik a Hivatalos Lap megmásíthatatlanságának követelményét a személyes adatok védelmére vonatkozó uniós jogszabályokból vagy az Európai Unió Bíróságának bizonyos nyilvános információk eltávolítására vonatkozó határozataiból eredő kötelezettségekkel.

(4) A jogbiztonság érdekében, amennyiben kivételes helyzetekben nem lehet közzétenni a Hivatalos Lapot az EUR-Lex weboldalon, és a közzététel más módon, nyomtatott vagy elektronikus formában történik, biztosítani kell, hogy az EUR-Lex weboldalon később nyilvánosság számára elérhetővé tett elektronikus kiadás legyen az egyetlen hiteles kiadás, és ez váltson ki joghatást.

(5) Annak érdekében, hogy a polgárok a lehető legkönnyebben hozzáférjenek a Hivatalos Laphoz, valamint a jogbiztonság biztosítása érdekében, helyénvaló továbbá a Hivatalos Lap néhány hiteles nyomtatott kiadásának a 216/2013/EU rendelet hatálybalépését követően közzétett elektronikus kiadását kizárólagos hitelességi státusszal felruházni.

(6) A 216/2013/EU rendeletet ezért ennek megfelelően módosítani kell,

ELFOGADTA EZT A RENDELETET:

1. cikk

A 216/2013/EU rendelet a következőképpen módosul:

1. A 2. cikk a következőképpen módosul:

a) az (1) bekezdés helyébe a következő szöveg lép:

„(1) A Hivatalos Lap elektronikus kiadását a tartalmának hitelességét biztosító technikai feltételek mellett kell közzétenni.

A hitelességet biztosító rendszert az EUR-Lex weboldalon kell dokumentálni, ami lehetővé teszi, hogy könnyen ellenőrizzék a Hivatalos Lap elektronikus kiadásának hitelességét.”;

b) A szöveg a következő (4) bekezdéssel egészül ki:

„(4) Amennyiben az Európai Unió Bíróságának határozata alapján vagy a személyes adatok uniós jogszabályok szerinti védelme érdekében a közzétételt követően bizonyos információkat törölni kell a Hivatalos Lapból, közzé kell tenni az érintett Hivatalos Lap elektronikus kiadásának új változatát, az erre vonatkozó értesítéssel együtt. Az érintett Hivatalos Lap elektronikus kiadásának eredeti változatát a Kiadóhivatal archívumában korlátlan ideig meg kell őrizni.”;

2. A 3. cikk helyébe a következő szöveg lép:

„*3. cikk*

(1) Amennyiben a Hivatalos Lap elektronikus kiadását az érintett informatikai rendszerek előre nem látható és kivételes zavara miatt nem lehet közzétenni az EUR-Lex weboldalon, az adott Hivatalos Lapot nyomtatott vagy elektronikus formában meg kell jeleníteni a Kiadóhivatal helyiségeiben. Ez a kiadás hiteles és joghatást vált ki.

(2) Amint az (1) bekezdésben említett informatikai rendszerek helyreállnak, a Hivatalos Lapnak az (1) bekezdéssel összhangban közzétett kiadásnak megfelelő elektronikus kiadását elérhetővé kell tenni az EUR-Lex weboldalon. Ettől az időponttól kezdve ez tekintendő az egyetlen hiteles kiadásnak, amely joghatást vált ki.

(3) E rendelet hatálybalépésének napjától a Hivatalos Lapnak a Hivatalos Lap 2013. július 1. után közzétett hiteles nyomtatott kiadásának megfelelő elektronikus kiadásai tekintendők az egyetlen hiteles kiadásnak.

2. cikk

Ez a rendelet az *Európai Unió Hivatalos Lapjában* való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

 a Tanács részéről

 az elnök

1. A Tanács 216/2013/EU rendelete (2013. március 7.) az Európai Unió Hivatalos Lapjának elektronikus közzétételéről (HL L 69., 2013.3.13., 1. o.). [↑](#footnote-ref-1)
2. Az Európai Parlament és a Tanács 910/2014/EU rendelete (2014. július 23.) a belső piacon történő elektronikus tranzakciókhoz kapcsolódó elektronikus azonosításról és bizalmi szolgáltatásokról, valamint az 1999/93/EK irányelv hatályon kívül helyezéséről (HL L 257., 2014.8.28., 73. o.). [↑](#footnote-ref-2)
3. A Törvényszék eljárási szabályzatának 66. cikke és a Bíróság eljárási szabályzatának 95. cikke. [↑](#footnote-ref-3)
4. A rendelet 3. cikke. [↑](#footnote-ref-4)
5. HL L 347., 2013.12.20., HL L 221., 2014.7.25., és HL L 261., 2019.10.14. [↑](#footnote-ref-5)
6. A Tanács 216/2013/EU rendelete (2013. március 7.) az Európai Unió Hivatalos Lapjának elektronikus közzétételéről (HL L 69., 2013.3.13., 1. o.) [↑](#footnote-ref-6)
7. Az Európai Parlament és a Tanács 910/2014/EU rendelete (2014. július 23.) a belső piacon történő elektronikus tranzakciókhoz kapcsolódó elektronikus azonosításról és bizalmi szolgáltatásokról, valamint az 1999/93/EK irányelv hatályon kívül helyezéséről (HL L 257., 2014.8.28., 73. o.). [↑](#footnote-ref-7)